# ***Csanytelek Község Önkormányzata Jegyzőjétől***





***6647 Csanytelek, Volentér János tér 2.***

## ***🖀: 63/578-512 Email: jegyzo@csanytelek.hu***

CS/1180-2/2023.

**Á l t a l á n o s i n d o k o l á s**

**az önkormányzat hulladékgazdálkodási közfeladta ellátásáról és igénybevételéről szóló**

**8/2016. (VII. 29.) önkormányzati rendelet hatályon kívül helyezéséről szóló**

**önkormányzati rendelet-tervezetéhez**

A jogalkotásról szóló 2010. évi CXXX. törvény (a továbbiakban: Jat.) 18. § (1) bekezdése úgy rendelkezik, hogy az önkormányzati rendeletek előkészítője (a jegyző) köteles a rendelet-tervezethez indokolást fűzni, melyben azokat a társadalmi, gazdasági, szakmai okokat és célokat kell bemutatnia, amelyek a javasolt szabályozást szükségessé teszik, továbbá a jogi szabályozás várható kihatásait és a tárgyi rendelet-tervezethez csatolt indokolás közzétételének szükségességére vonatkozó álláspontját.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható.* Ugyanezen szakasz b) pontja szerint a módosító rendelkezés alaprendeletbe való beépítése a módosító rendelkezést végrehajtottá teszi, amit szintén nem kell közzétenni. Tárgyi módosító rendelet tartalmának lényege, hogy az önkormányzat kötelező feladatai sorából kikerül a *hulladékgazdálkodás közfeladat, amely 2023. július 1. napjától állami feladattá válása okán más szervezet általi irányítás mellett működik tovább.* Az erről való tájékoztatás a település lakossága számára fontos, mert ugyan nem változok a közfeladat igénybevételi rendje, de minden eddig megszokotthoz képest eltérés várható, *ezért* ***a tárgyi indokolás közzétételét szükségesnek tartom.***

A beterjesztett rendelet-tervezet, amely a tárgyi önkormányzati rendelet hatályon kívül helyezésével érint állampolgári jogokat és kötelezettségeket, hatást fejt ki az önkormányzati jogokat gyakorló képviselő-testületre és szerveire: a polgármester, a bizottságok, a jegyző, a társulás és a polgármesteri hivatal működésére.

A fent írtakra tekintettel elkerülhetetlen az alaprendelet 2023. július 1. napjával való hatályon kívül helyezése, mert az egyes energetikai és hulladékgazdálkodási tárgyú törvények módosításáról szóló 2021. évi II. törvény 22. § a) pontja értelmében a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdése 19. pontjába szedett *hulladékgazdálkodás közfeladatát* a kötelező önkormányzati közfeladatok végrehajtása alól kiveszi a központi jogalkotó azzal, hogy azt hatályon kívül helyezi. A hulladékról szóló 2012. évi CLXXXV. törvény (a továbbiakban: Ht.) 35. § (1) bekezdés a)-g) pontja idén július 1. napjával való hatályon kívül helyezésével megszűnik az eddigi önkormányzati rendelet alkotásának joga a hulladékgazdálkodási közfeladat ellátása körében. A Jat. 13. § (1)-(2) bekezdését tekinthetjük törvényen alapuló önkormányzati rendelet alkotására való felhatalmazásnak, mert azzal, hogy a tárgyi jogszabály minden rendelkezése végrehajtottá vált, gondoskodni kell annak hatályon kívül helyezéséről. A rendet hatályon kívül helyezése módját a Jat végrehajtására kiadott, a jogszabályszerkesztésről szóló 61/2009. (XII. 14.) IRM rendelet 118. § (1)-(2) bekezdése rögzíti akként, hogy a 119. § (1) bekezdésében a „Hatályát veszti” kifejezést, majd a hatályát vesztő jogszabályra való merev hivatkozást rendeli el. Ezt a döntést 2023. június 30 napjáig kell meghoznia a Képviselő-testületnek, melynek egyszerű oka, hogy olyan feladat ellátása nem szerepelhet önkormányzati közfeladatként saját rendeletében, amely már nem önkormányzati, hanem állami közfeladat, amelynek ellátása az állam által kijelölt szervezet hatáskörébe tartozik.

Emlékeztetek arra, hogy önkormányzatunk alapító tagja a DAREH Társulásnak, melyet a Társulás Társulási Megállapodása rögzít. A Képviselő-testület az önkormányzati hulladékgazdálkodási közfeladata ellátását az önkormányzat szervezeti és működési szabályzatáról szóló 14/2015. (XI. 27.) önkormányzati rendelete (a továbbiakban: SZMSZ) 1. mellékletében a Társulásokról szóló részében átruházta a Társulásra, amely szervezet minden ingó- és ingatlan vagyonát átadta az állami feladattá vált végrehajtó szervezet számára (MOHU). A feladat kiszervezésével okafogyottá vált a Társulás további működtetése, melyről rövidesen rendelkeznie kell a döntéshozásra jogosított szervezetnek, valamint a Társulás 91 tagtelepülése képviselő-testületének. Ekkor az SZMSZ 1. mellékletét módosítani kell, hatályon kívül helyezve azt, melyet az önkormányzati hulladékgazdálkodási közfeladat ellátását végző Társulás szervezete megszűnését kimondó megállapodásba kell foglalni.

**R é s z l e t e s i n d o k o l á s**

E rendelet-tervezet bevezető-része *azon jogszabályi helyek megjelölését* tartalmazza, amelyek az önkormányzat képviselő-testülete számára a *jogalkotás törvényi kellékeként tárgykörben* egyrészt *származékos jogalkotói hatáskörben eljárva jogosít az önkormányzati rendelet megalkotására* a Jat. 13. § (1)-(2) bekezdésére hivatkozva, az Mötv. 13. § (1) bekezdése 19. pontja megszűnését kimondó 2012. évi II. törvény 22. § a) pontja szerint, valamint a Ht. 35. § (1) bekezdés a)-g)) pontja feladatköre szerint, az SZMSZ értelmében az érintett *bizottságok előzetes véleményének kikérésével.*

**1. §**

Az önkormányzat hulladékgazdálkodási közfeladata megszűnése okán megfogalmazott, az önkormányzat hulladékgazdálkodási közfeladata ellátásáról és igénybevételéről szóló 8/2016. (VII. 29.) önkormányzati rendeletének hatályon kívül helyezéséről rendelkezik.

**2. §**

A tárgyi rendelet-tervezet *hatályba léptető rendelkezése* az IRM rendeletben szabályozott módon tartalmazza *a rendelet-tervezet hatályba* *léptetése időpontját és a hatályba lépésre utaló szöveget,* amely 2023. július 1. napjával lép hatályba. A jogszabály kihirdetése és hatályba léptetése közötti időszak elegendő, mivel a rendelet végrehajtása felkészülést nem igényel az érintettek számára. E rendelet-tervezet hirdetményben való közzététele biztosított volt, iránta a település lakossága részéről érdeklődés nem mutatkozott. *A tárgyi önkormányzati rendelet hatályba léptetése feltételhez nem kötött,* határozott időpontjaként: *2023. július 01. napja* javasolt a jogalkotó számára, melyet a jogelvekhez és a hatósági eljárási határidőkhöz való igazodása indokol. Az önkormányzati rendelet az önkormányzat honlapján és a Nemzeti Jogszabálytárban elérhető, a községi könyvtárban és a hivatalban megtekinthető. A település lakossága a helyi lapban, a Csanyi Hírmondóban kap jegyzői tájékoztatást az önkormányzati rendelet hatályba lépéséről. Az *önkormányzati* *rendelet hatályon kívül helyező* *rendelkezése* a jogszabályszerkesztésről szóló hatályos jogszabályban foglaltakhoz igazodik. A záró rendelkezések között kapott helyet az *önkormányzati* *rendelet aláírására jogosítottak neve és tisztsége, a záradék szövege, amely az önkormányzati rendelet kihirdetése időpontját az önkormányzat szervezeti és működési szabályzatában meghatározott formátumban tartalmazza.*

C s a n y t e l e k, 2023. június 11.

……………………………….

Kató Pálné jegyző