# ***Csanytelek Község Önkormányzata Jegyzőjétől***





*6647 Csanytelek, Volentér János tér 2. sz.*

## *🖀: 63/578-512, 06/20/3142365 Email: jegyzo@csanytelek.hu*

CS/1180-1/2023.

**E l ő t e r j e s z t é s**

**Csanytelek Község Önkormányzata Képviselő-testülete 2023. júniusi ülésére**

**Tárgy:**  *Az önkormányzat hulladékgazdálkodási közfeladata ellátásáról és igénybevételéről szóló 8/2016. (VII. 29.) önkormányzati rendelet hatályon kívül helyezésének kezdeményezése*

**Tisztelt Képviselő-testület!**

Tájékoztatom Önöket arról, hogy a hulladékról szóló 2012. évi CLXXXC. törvény (a továbbiakban: Ht.) 35. § (1) bekezdése rendelkezett arról, hogy a települési önkormányzatok képviselő-testülete rendeletben állapítja meg az általa a)-g) pontokba szedett jogokat és kötelezettséget úgy a közszolgáltatóra, mint a közszolgáltatást igénybe-vevőre egyaránt. Ennek a jogalkotási kötelezettségének eleget-téve adta ki fenti tárgyban önkormányzati rendeletét testületünk, melyet azért helyezett hatályon kívül, mert több olyan, a Ht-ben szabályozott változás következett be, aminek köszönhetően új önkormányzati rendelet kiadása elkerülhetetlenné vált. A tárgyi önkormányzati rendelet vált az alaprendeleté, melyet 2017. évben egy ízben, 2018. évben kétszer módosított, majd 2021. évben kiegészített a helyi jogalkotó. Az 5/2021. (V. 11.) önkormányzati rendelettel beiktatta az 5/A. § rendelkezéseit, melyet 2021. július 1. napjával léptetett hatályba, melynek címe *az elhagyott hulladék felszámolásához szükséges helyi intézkedések köre.* A Ht. 35. § (1) bekezdés h) pontját hatályban tartotta a központi jogalkotó július 1. napja után is, ezért annak hatályon kívül helyezése nem indokolt, ezért önálló új rendeletbe foglalása elengedhetetlen, melyről külön előterjesztésben teszek rendelet alkotási kezdeményezést.

Tekintettel arra, hogy a képviselő-testület számára, kizárólag adott tárgykörben a vonatkozó törvényben biztosított az önkormányzati rendelet alkotási joga, amely értelmezhetően a Ht. 35. § (1) bekezdése a)-g) pontjában foglaltakra nézve, mely jog 2023. július 1. napjával megszűnt, így alkalmazkodva az Alaptörvény 32. cikke (3) bekezdése szerinti rendelkezés érvényesítéséhez (az önkormányzati rendelet nem lehet ellentétes más jogszabállyal) kell gondoskodni a *tárgyi önkormányzati rendelet teljes egésze hatályon kívül helyezéséről.*

Ennek az intézkedésnek megtételét erősíti a Magyarország helyi önkormányzatairól szóló 2022. évi CLXXXIX. törvény (a továbbiakban: Mötv.) 13. § (1) bekezdés 19. pontjában feltüntetett *hulladékgazdálkodás* kötelező önkormányzati feladata 2023. július 1. napjával történő hatályon kívül helyezését kimondó 2021. évi II. törvény 22. § a) pontja szerinti rendelkezése.

Önkormányzati rendeletet csak adott vonatkozó törvénybe foglalt felhatalmazás alapján, valamint az Alaptörvény 32. cikke (2) bekezdése szerint (saját hatáskörben, törvény felhatalmazó rendelkezése, vagy a tárgyban törvény hiányában) van mód, mellyel élve teszek javaslatot a fenti jelzett témában új önkormányzati rendelet kiadására.

**Tisztelt Képviselő-testület!**

Emlékeztetem Önöket arra, hogy önkormányzatunk a Délkelet-alföldi Regionális Hulladékgazdálkodási Rendszer Létrehozását Célzó Önkormányzati Társulás (a továbbiakban: DAREH) alapító tagjaként 2015. év óta az önkormányzati szervezeti és működési szabályzata 1. melléklete szerint átruházta feladat és hatáskörét a hulladékgazdálkodás közfeladata végrehajtására. Ez a társulásban végzett feladatellátás okafogyottá válik azzal, hogy a Magyar Állam a Ht. 53/A. § rendelkezése értelmében az önkormányzattól átvett, *állami hulladékgazdálkodási közfeladat gyakorlásának jogát 2023. július 1. napjától koncesszióba adta a MOL Magyar Olaj- és Gázipari Nyilvánosan Működő Részvénytársaságnak* (a továbbiakban: MOHU MOL Hullaékgazdálkodási Zrt.).

A Taggyűlés már 2022. novemberében döntött arról, hogy a Társulás tulajdonában lévő hulladékgazdálkodási vagyonelemeket (ingó- és ingatlanokat egyaránt) 2023. július 1. napjától 2025. december 31. napjáig bérbe adja a MOHU MOL Hulladékgazdálkodási Zrt. részére. A Ht. 18/D. § (1)-(2) bekezdése rendelkezése alapján az állami hulladékgazdálkodási közfeladat ellátásához szükséges hulladékgazdálkodási eszközök *használatának és igénybe-vételének*

*díjait a Magyar Energetikai és Közmű-szabályozási Hivatal Elnöke* a Ht. végrehajtására kiadott rendeletben határozza meg, amely még nem ismert.

Az adott eszköz tulajdonosa (esetünkben a DAREH) nem tagadhatja meg a szabad kapacitása erejéig meglévő eszközeinek a koncessziós joggal bíró számára való átadását használati, ill. igénybe-vételi díj ellenében. A vonatkozó bérleti szerződést a Társulás Pénzügyi Bizottsága a 15/2023. (V. 10.) PB határozatával jóváhagyta.

A hulladékgyűjtő járművek, a hulladékgyűjtő edények átadásával biztosított lett a hulladék gyűjtési, szállítási közfeladata ellátása, melynek szervezeti jogosultja a koncessziós jogot bírtokló által pályázati úton kiválasztott

lesz. 2023. július 1. napjától határozott időre 2025. december 31. napjáig ezt a jogot megszerezte a *Békéscsabai székhelyű TAPPE Hulladékgazdálkodási, Köztisztasági, Szolgáltató Kft.*

**Tisztelt Képviselő-testület!**

Az önkormányzat szervezeti és működési szabályzatáról szóló 14/2015. (XI. 27.) önkormányzati rendelet (a továbbiakban: SZMSZ) 19. § (1) bekezdés d) pontjába szedett jogalapon nyújtottam be tárgyi önkormányzati rendelet-tervezetet, melyet annak benyújtása előtt az (5) bekezdésben írtak szerint eljárva 2023. június 9. napján 5 napra kifüggesztettem a hivatal hirdetőtábláján a település lakossága tájékoztatása érdekében. A tárgyi rendelet-tervezethez észrevétel nem érkezett, melyről tájékoztattam az önkormányzati -tervezet véleményezésére az SZMSZ 23. § (4) bekezdés b) pontja szerint jogosított *Ügyrendi Bizottság,* a 24. § (1) bekezdés es) pontja szerint a *Pénzügyi Ellenőrző, Foglalkoztatáspolitikai és Településfejlesztési Bizottság Elnökeit*, akik soros ülésük keretében vitatják meg a tárgyi napirendi pontot.

A környezetvédelmének általános szabályairól szóló 1995. évi LIII. törvény 48 § (3) bekezdése értelmében az önkormányzat környezetvédelmi tárgyú önkormányzati rendelet-tervezetét az illetékes Kormányhivatal szervezetével előzetesen véleményeztetni kell. Tekintettel arra, hogy az alaprendeletet módosító rendelet-tervezetet előzetesen véleményeztettük, amely kiegészítette az alaprendeletet az elhagyott hulladék felszámolása érdekében tett intézkedések körével, az 5/A. §-ba szedve, melyben foglaltakkal az illetékes Főosztály egyetértett, ellene kifogást nem emelt, ezért szükségtelennek tartottam a betű-szerint megegyező tartalmú tervezetet véleményeztetni.

A jogalkotásról szóló 2010. évi CX. törvény (a továbbiakban: Jat.) 16. § - 19. §-a szerinti *jogszabály előkészítése* keretében a tárgyi előterjesztés, annak szerves részét képező *előzetes hatásvizsgálat*, az önkormányzati rendelet-tervezet *indokolása* és a *jogszabály-tervezet* képviselő-testületek elé terjesztése szükséges ahhoz, hogy képviselő-testület döntsön önkormányzati rendelet kiadásáról, melyhez szükség van az önkormányzat két bizottsága előzetes véleményezésére.

Az önkormányzati rendeletben foglaltak végrehajtása a lakosság körében nem igényel felkészülést, mert a feladatellátásban vélhetően nem lesz fennakadás.

**Tisztelt Képviselő-testület!**

Indítványozom *tárgyi előterjesztés, az ahhoz csatolt előzetes hatásvizsgálat, az önkormányzati rendelet-tervezet, annak* *indokolás*ában foglaltak megvitatását, *változtatás nélküli elfogadását és önkormányzati rendelet kiadását* a fent írt központi jogszabályok (Ht. Mötv.. Jat.) betartása érdekében a jogelvek érvényesítése jogán. Javaslom a képviselő-testület 2 Bizottsága ülésén hozott támogató döntése figyelembe-vételét.

C s a n y t e l e k, 2023. június 8.

Tisztelettel:

…………………………………….

Kató Pálné jegyző